b"\n_START_ARTICLE_\nUB\n_START_SECTION_\nSuk\xc5\xabrimo istorija\n_START_PARAGRAPH_\n1937-1938 m. M. Berezinas suprojektavo 12,7 mm kalibro sinchronin\xc4\xaf kulkosvaid\xc4\xaf, kuris 1938 m. pabaigoje pra\xc4\x97jo gamyklinius ir poligoninius bandymus. 1939 m. baland\xc5\xbeio 12 d. (dar nepasibaigus kariuomen\xc4\x97s bandymams) kulkosvaidis BS (\xd0\x91\xd0\xa1; \xd0\x91\xd0\xb5\xd1\x80\xd0\xb5\xd0\xb7\xd0\xb8\xd0\xbd \xd0\xa1\xd0\xb8\xd0\xbd\xd1\x85\xd1\x80\xd0\xbe\xd0\xbd\xd0\xbd\xd1\x8b\xd0\xb9 'Berezinas Sinchroninis') Gynybos komiteto prie LKT nutarimu buvo paleistas \xc4\xaf serijin\xc4\x99 gamyb\xc4\x85._NEWLINE_Baigus tvarkyti atskirus tr\xc5\xabkumus (prasta pertaisymo sistema \xe2\x80\x93 kulkosvaidis buvo pertaisomas traukiant trosel\xc4\xaf, kam reik\xc4\x97jo daug j\xc4\x97gos; nepakankamas kai kuri\xc5\xb3 automatikos detali\xc5\xb3 veiksnumas) BS kulkosvaidis buvo pertvarkytas \xc4\xaf kulkosvaid\xc4\xaf UB ('universalusis Berezino'), kuris tur\xc4\x97jo tris modifikacijas \xe2\x80\x93 sparnin\xc4\x99, sinchronin\xc4\x99 ir turelin\xc4\x99. Pirmosioms dviems buvo sukurtos pneumatin\xc4\x97s pertaisymo sistemos, o turelinei konstruktorius Grigorijus Nikitinas suk\xc5\xabr\xc4\x97 svirtelin\xc4\x99 pertaisymo ranken\xc4\x97l\xc4\x99._NEWLINE_UB s\xc4\x97kmingai 1941 m. sausio 7 d. \xe2\x80\x93 vasario 22 d. pra\xc4\x97jo kariuomen\xc4\x97s i\xc5\xa1bandymus, o 1941 m. baland\xc5\xbeio 22 d. buvo priimtas \xc4\xaf ginkluot\xc4\x99 bei gamybon.\n_START_SECTION_\nApra\xc5\xa1as\n_START_PARAGRAPH_\nUB yra oru au\xc5\xa1inamas aviacinis kulkosvaidis, naudojantis tarybinius 12,7\xc3\x97108 mm \xc5\xa1ovinius, kokius naudoja ir p\xc4\x97stinink\xc5\xb3 stambaus kalibro kulkosvaid\xc5\xbeiai. \xc5\xa0oviniai tiekiami i\xc5\xa1 metalin\xc4\x97s i\xc5\xa1siardan\xc4\x8dios juostos, kuri yra unikalios konstrukcijos, joje \xc5\xa1ovinys padeda i\xc5\xa1traukti prie\xc5\xa1 tai i\xc5\xa1\xc5\xa1aut\xc4\x85 t\xc5\xabtel\xc4\x99. Kitas ypatingas bruo\xc5\xbeas yra tas, kad juosta su nauju \xc5\xa1oviniu patraukiama judan\xc4\x8dioms mechanizmo dalims gr\xc4\xaf\xc5\xbetant pirmyn, o ne atatrankos metu judant atgal._NEWLINE_1952 m. i\xc5\xa1slaptintame JAV \xc5\xbevalgybos prane\xc5\xa1ime ra\xc5\xa1oma: \xe2\x80\x9eKulkosvaid\xc5\xbeiai \xc5\xa0KAS buvo palyginti sud\xc4\x97tingas ginklas, kurio detal\xc4\x97s gerai apdirbtos. Siekiant juos i\xc5\xa1laikyti tinkamus naudoti reikia remontuoti, naudoti atsargines dalis. Skirtingai nei \xc5\xa0KAS, UB yra tikslingai gaminamas kaip vienkartinis. Numatyta i\xc5\xa1imti vis\xc4\x85 kulkosvaid\xc4\xaf po palyginti trumpo naudojimo laikotarpio, jei kokia nors svarbi mechanizmo dalis susid\xc4\x97v\xc4\x97jo ar l\xc5\xab\xc5\xbeo.\xe2\x80\x9c Tame pa\xc4\x8diame prane\xc5\xa1ime buvo ra\xc5\xa1oma: \xe2\x80\x9eBerezino kulkosvaid\xc5\xbeio konstrukcij\xc4\x85 smarkiai paveik\xc4\x97 trof\xc4\x97jin\xc4\x97s Aimo Lahti 20 mm automatin\xc4\x97s patrankos. Daug \xc5\xa1ios patrankos ypatum\xc5\xb3 pastebimi visuose Berezino kulkosvaid\xc5\xbeiuose.\xe2\x80\x9c\n_START_SECTION_\nNaikintuvuose\n_START_PARAGRAPH_\nUB pla\xc4\x8diai naudoti kovai su prie\xc5\xa1o l\xc4\x97ktuvais. TSRS-Vokietijos karo prad\xc5\xbeioje kulkosvaid\xc5\xbeiai BS buvo \xc4\xaftaisyti l\xc4\x97ktuvuose Jak, MiG, I-16 (tipas 29, j\xc5\xb3 TSRS karo prad\xc5\xbeioje tur\xc4\x97jo apie 650 vnt.) ir t. t. 1941-1942 m. buvo skund\xc5\xb3, kad \xc5\xa1ie kulkosvaid\xc5\xbeiai da\xc5\xbenai stringa.\n_START_SECTION_\nKita aviacija\n_START_PARAGRAPH_\nPrasid\xc4\x97jus karui UBT kulkosvaid\xc5\xbeiai spar\xc4\x8diai \xc4\x97m\xc4\x97 i\xc5\xa1stumti turelinius \xc5\xa0KAS'us ir s\xc4\x97kmingai buvo naudojami vis\xc4\x85 kar\xc4\x85. Pasirod\xc5\xbeius dvivie\xc4\x8diams \xc5\xa1turmuotuvams Il-2 juose irgi \xc4\x97m\xc4\x97 naudoti UBT."